Alan Parker

Alan William Parker (14. helmikuuta 1944 Lontoo, Yhdistynyt kuningaskunta  – 31. heinäkuuta 2020) Sir, oli brittiläinen elokuvaohjaaja, käsikirjoittaja ja tuottaja. Hän oli Directors’ Guild of Great Britainin perustajajäsen.

Parker aloitti uransa monien muiden sukupolvensa brittiohjaajien tavoin tekstisuunnittelijana ja mainosohjaajana. Televisioon hän ohjasi vuonna 1974 kehuja saaneen elokuvan The Evacuees. Seuraavana vuonna tuli ensi-iltaan Parkerin ohjaama ja käsikirjoittama Bugsy Malone, joka oli gangsterielokuvien pastissi, musikaali, jonka päärooleissa oli lapsia. Keskiyön pikajunasta (1978) Parker sai ensimmäisen parhaan ohjauksen Oscar-ehdokuutensa.

Parker ohjasi 1980-luvulla useita menestyselokuvia, joista monet liittyivät musiikkiin. Elokuvamusikaalin Famen (1980) säärenlämmittimet ihastuttivat kokonaisen sukupolven nuorison. Myrskyävä sydän oli Famen täydellinen vastakohta, avioerodraama. Sen kanssa vuonna 1982 ilmestyi Pink Floyd -yhtyeen albumiin perustunut Pink Floyd – The Wall.

Parker ohjasi Hollywoodiin Vietnamin sotaa käsitelleen draamaelokuvan Birdy (1984). Sen jälkeen hän ohjasi muun muassa kulttimaineen saaneen jännityselokuvan Noiduttu sydän ja elokuvan Mississippi palaa, josta hän oli toisen kerran Oscar-ehdokkaana. Parkerin ohjaama musiikkielokuva The Commitments valmistui vuonna 1991, ja vuonna 1996 ensi-iltansa sai Evita, joka oli sovitettu Andrew Lloyd Webberin ja Tim Ricen samannimisestä musikaalista.

Parkerista tuli 1990-luvun lopulla Britannian elokuva-alan keskeisiä vaikuttajia, sillä hänet valittiin vuonna 1998 British Film Instituten puheenjohtajaksi. Kaksi vuotta myöhemmin Parker valittiin UK Film Councilin ensimmäiseksi puheenjohtajaksi. Elokuvaneuvoston tehtävänä oli jakaa arpajaistuottoja elokuva-alalle. Neuvosto lakkautettiin vuonna 2010 hallituksen tekemien uudistusten seurauksena. Parker oli raivoissaan lakkauttamisesta ja kutsui sitä poliittiseksi päätökseksi. Parkerin viimeiseksi ohjaustyöksi jäi vuonna 2003 ensi-illassa ollut David Galen elämä.

Parker palkittiin 1984 arvostetulla Michael Balcon Awardilla panoksistaan brittiläisen elokuvan hyväksi. Vuonna 1998 hän sai brittiläisen Director’s Guildin elämäntyöpalkinnon sekä Royal Photographic Societyn Lumière-mitalin ja vuonna 2013 Bafta Fellowship -palkinnon.

 Filmografia 

Elokuvat Vuosi Suomenkielinen nimi Alkuperäinen nimi Tehtävä 1970  Melody – suloinen ensirakkaus  Melody  käsikirjoittaja 1975 The Evacuees  ohjaaja1976 Bugsy Malone  ohjaaja, käsikirjoittajaNo Hard Feelings  käsikirjoittaja 1978  Keskiyön pikajuna  Midnight Express  ohjaaja 1980 Fame  ohjaaja1982  Myrskyävä sydän  Shoot the Moon  ohjaajaPink Floyd – The Wall  ohjaaja 1984 Birdy  ohjaaja 1987  Noiduttu sydän  Angel Heart  ohjaaja, käsikirjoittaja 1988  Mississippi palaa  Mississippi Burning  ohjaaja 1990  Tervetuloa paratiisiin  Come See the Paradise  ohjaaja, käsikirjoittaja 1991 The Commitments  ohjaaja, näyttelijä 1994  Matka onnelaan  The Road to Wellville  ohjaaja, käsikirjoittaja, tuottaja 1996 Evita  ohjaaja, käsikirjoittaja, tuottaja, näyttelijä 1999  Seitsemännen portaan enkeli  Angela’s Ashes  ohjaaja, käsikirjoittaja, tuottaja, näyttelijä 2003  David Galen elämä  The Life of David Gale  ohjaaja, tuottaja 2007 I Really Hate My Job  tuottaja

 Lähteet 

 Aiheesta muualla


 Alan Parkerin muistokirjoitus Helsingin Sanomissa.

Luokka:Brittiläiset elokuvaohjaajat
Luokka:Brittiläiset elokuvakäsikirjoittajat
Luokka:Brittiläiset elokuvatuottajat
Luokka:Parhaan käsikirjoituksen Bafta-palkinnon saaneet
Luokka:Vuonna 1944 syntyneet
Luokka:Vuonna 2020 kuolleet